Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 863/13/5502	Čadca, 6.2.2014
EEČ : 2-37-26-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov a iné trestné činy

Rozhodol: 	prokurátor Okresnej prokuratúry Čadca
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: strojník
a
poškodeným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 650,00 € 
b.	Peňažná suma určená na všeobecne prospešné účely: 60,00 € 
c.	Konkrétny adresát peňažnej sumy určenej na všeobecne prospešné účely: Domov sociálnych služieb a zariadenie pre seniorov Čadca - Horelica č. 107, IČO: 31140399, číslo účtu: XXXXX - 30,- €  
d.	Suma odovzdaná štátu na peňažnú pomoc obetiam trestnej činnosti: 30,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: XXXXX
realizované policajtom Odb.kriminálnej polície OR PZ Čadca pod spisovou značkou ORP-460/OVK-CA-2013.
Dňa 08.07.2013 asi o 18.30 h, v XXXXX, v pohostinstve zv. XXXXX, fyzicky napadol XXXXX tak, že ho začal udierať päsťami oboch rúk do oblasti tváre, a to dva až tri krát, čomu sa tento bránil rukami a začal ustupovať do vedľajšej miestnosti, kde obaja spadli na zem, následne ako XXXXX vstával, kopol ho XXXXX do záhlavia a keď sa postavil, udrel ho XXXXX skleneným popolníkom o priemere 14 cm do ľavej časti tváre, pod oko, následne mu XXXXX popolník vytrhol a XXXXX ustúpil, čím mu spôsobil pomliaždenie hlavy v oblasti záhlavia vpravo, pomliaždenie na čele vľavo, pomliaždenie v oblasti ľavej očnice s opuchom a krvným výronom, pomliaždenie oka vľavo s otrasom sietnice, pomliaždenie tváre vľavo pod ľavou očnicou s odreninou 2x3 cm, čo si vyžiadalo práceneschopnosť v trvaní 3 týždne, pričom nedošlo k ohrozeniu dôležitého orgánu.

Odôvodnenie: 
Uznesením vyšetrovateľa OR PZ, OKP v Čadci sp. zn.: ČVS:ORP-460/OVK-CA-2013 z 27.09.2013 bolo XXXXX vznesené obvinenie pre pokus zločinu ublíženia na zdraví podľa § 14 odsek 1, § 155 odsek 1 Trestného zákona a pre prečin výtržníctva podľa § 364 odsek 1 písmeno a), odsek 2 písmeno b) Trestného zákona na tom skutkovom základe tak, ako je to uvedené vo výrokovej časti tohto uznesenia.

Následne bol skutok, po vykonaní znaleckého dokazovania kvalifikovaný ako prečin ublíženia na zdraví podľa § 156 odsek 1 Trestného zákona a prečin výtržníctva podľa § 364 odsek 1 písmeno a), odsek 2 písmeno b) Trestného zákona

Podľa § 220 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu 
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Preskúmaním príslušného spisového materiálu som zistil, že v predmetnej veci  sa  koná  o prečine, na  ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 odsek 1 Trestného poriadku.

Obvinený a poškodený uzavreli dňa 27.01.2014 dohodu o zmieri, v rámci ktorej obvinený slobodne, vážne, zrozumiteľne a určito vyhlásil, že spáchal skutok, za ktorý je stíhaný a nahradil škodu spôsobenú činom, tak že poškodenému uhradil škodu v sume 650,- €, na výške ktorej sa dohodli, pričom poškodený žiadnu ďalšiu náhradu škody nežiada.

Dňa 05.02.2014 zložil do pokladne Okresnej prokuratúry Čadca peňažnú sumu vo výške 60,- €, určenú na všeobecne prospešné účely pre Domov sociálnych služieb a zariadenie pre seniorov Čadca - Horelica č. 107, IČO: 31140399, číslo účtu: XXXXX, vo výške 30,- € a na peňažnú pomoc obetiam trestnej činnosti vo výške 30,- €.
 
Táto suma je primeraná závažnosti spáchaného trestného činu.

Obvinený a poškodená s týmto spôsobom vybavenia veci vyslovili súhlas. 

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci. 

Preto som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu sťažnosť nie je prípustná.

Mgr. Miloš Kováč
prokurátor